CELEX: 32013H0730(12)
Language: mt
Date: 2013-07-09 00:00:00
Title: Rakkomandazzjoni tal-Kunsill tad- 9 ta’ Lulju 2013 dwar il-Programm Nazzjonali ta' Riforma 2013 tal-Latvja u li twassal opinjoni tal-Kunsill dwar il-Programm ta' Konverġenza tal-Latvja, 2012-2016

30.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/47
            
         
      RAKKOMANDAZZJONI TAL-KUNSILL
   
   tad-9 ta’ Lulju 2013
   dwar il-Programm Nazzjonali ta' Riforma 2013 tal-Latvja u li twassal opinjoni tal-Kunsill dwar il-Programm ta' Konverġenza tal-Latvja, 2012-2016
   2013/C 217/12
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet baġitarji u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkunsidra l-opinjoni tal-Kumitat Ekonomiku u Finanzjarju,
   Wara li kkunsidra l-opinjoni tal-Kumitat tal-Protezzjoni Soċjali,
   Wara li kkunsidra l-opinjoni tal-Kumitat tal-Politika Ekonomika,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li titnieda strateġija ġdida għall-impjiegi u t-tkabbir, Ewropa 2020, ibbażata fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta' Lulju 2010, il-Kunsill adotta rakkomandazzjoni dwar il-linji gwida wiesa' għall-politiki ekonomiċi tal-Istati Membri u tal-Unjoni (mill-2010 sal-2014) u, fil-21 ta' Ottubru 2010, huwa adotta deċiżjoni dwar il-linji gwida għall-politiki tal-impjiegi tal-Istati Membri (2), li flimkien jiffurmaw il-'linji gwida integrati'. L-Istati Membri ġew mistiedna jqisu l-linji gwida integrati fil-politiki nazzjonali tagħhom fir-rigward tal-ekonomija u tal-impjiegi.
            
         
               (3)
            
            
               Fid-29 ta' Ġunju 2012, il-Kapijiet ta' Stat jew tal-Gvern tal-Istati Membri ddeċidew fuq Patt għal Tkabbir u Impjiegi, li jipprovdi qafas koerenti għal azzjoni fil-livell nazzjonali, fil-livell tal-UE u fil-livell taż-żona tal-euro bl-użu tal-pressjonijiet, strumenti u politiki kollha possibbli. Huma ddeċidew li tittieħed azzjoni fil-livell tal-Istati Membri, fejn b'mod partikolari esprimew impenn sħiħ biex jintlaħqu l-għanijiet tal-istrateġija Ewropa 2020 u biex jiġu implimentati r-rakkomandazzjonijiet speċifiċi għal kull pajjiż partikolari.
            
         
               (4)
            
            
               Fl-10 ta’ Lulju 2012, il-Kunsill adotta Rakkomandazzjoni (3) dwar il-Programm Nazzjonali ta' Riforma tal-Latvja għall-2012 u ta l-opinjoni tiegħu dwar il-Programm ta' Konverġenza tal-Latvja għall-perijodu 2012-2015.
            
         
               (5)
            
            
               Fit-28 ta' Novembru 2012, il-Kummissjoni adottat l-Istħarriġ Annwali dwar it-Tkabbir, li jimmarka l-bidu tas-Semestru Ewropew tal-2013 għall-koordinazzjoni tal-politika dwar l-ekonomija. Ukoll fit-28 ta' Novembru 2012, il-Kummissjoni, fuq il-bażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), adottat ir-Rapport ta' Mekkaniżmu ta' Twissija, li fih il-Latvja ma ġietx identifikata bħala wieħed mill-Istati Membri li għalihom issir reviżjoni fil-fond.
            
         
               (6)
            
            
               Il-Parlament Ewropew huwa involut kif dovut fis-Semestru Ewropew, b'konformità mar-Regolament (KE) Nru 1466/97, u, fis-7 ta' Frar 2013, adotta riżoluzzjoni dwar l-impjiegi u l-aspetti soċjali fl-Istħarriġ Annwali dwar it-Tkabbir 2013 u riżoluzzjoni dwar il-kontribut għall-Istħarriġ Annwali dwar it-Tkabbir 2013.
            
         
               (7)
            
            
               Fl-14 ta’ Marzu 2013, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u azzjoni biex jitħeġġeġ it-tkabbir. Huwa enfasizza l-ħtieġa li tkun segwita konsolidazzjoni fiskali differenzjata li tiffavorixxi t-tkabbir, li jerġgħu jinġiebu l-kundizzjonijiet normali għas-self fl-ekonomija, li jiġu promossi t-tkabbir u l-kompetittività, li jiġu indirizzati l-qgħad u l-konsegwenzi soċjali tal-kriżi, u li tiġi mmodernizzata l-amministrazzjoni pubblika.
            
         
               (8)
            
            
               Fid-29 ta’ April 2013, il-Latvja ppreżentat il-Programm ta’ Konverġenza tagħha għall-perijodu 2012-2016 u fit-2 ta' Mejju 2013, il-Programm Nazzjonali ta’ Riforma tagħha għall-2013. Sabiex jitqiesu l-konnessjonijiet bejniethom, iż-żewġ programmi ġew ivvalutati fl-istess waqt.
            
         
               (9)
            
            
               Abbażi tal-valutazzjoni tal-Programm ta’ Konverġenza taħt ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku sottostanti għall-projezzjonijiet baġitarji fil-programm huwa plawżibbli. It-tkabbir ekonomiku huwa mistenni jonqos xi ftit, għal madwar 4 % fis-sena, matul il-perjodu tal-Programm, filwaqt li ż-żidiet fil-prezzijiet huma previsti li jibqgħu moderati. Id-defiċit tal-amministrazzjoni pubblika naqas fl-2012 għal livell ħafna inqas il-valur ta' referenza ta' 3 % tal-PDG taħt it-Trattat u l-objettiv ta’ terminu medju (OTM) intlaħaq f’dik is-sena, konsiderevolment aktar kmieni minn dak li kien previst fil-Programm ta’ Konverġenza tal-Latvja għall-perijodu 2012-2015. Il-Programm ta’ Konverġenza jikkonferma l-OTM preċedenti ta’ -0,5 %, li jirrifletti kif xieraq l-għanijiet tal-Patt ta' Stabbiltà u Tkabbir. L-objettiv tal-istrateġija baġitarja deskritt fil-Programm ta’ Konverġenza hu li tinżamm pożizzjoni strutturali baġitarja li hija bbażata fuq l-MTO, bi kwalunkwe devjazzjoni limitata għall-impatt inkrementali ta’ riforma sistemika tal-pensjonijiet. Din ir-riforma tinvolvi żieda gradwali fis-sehem tal-kontribuzzjonijiet tas-sigurtà soċjali li jiġu ddevjati lejn skema ffinanzjata tal-pensjoni u hija implimentata fl-2013, l-2015 u l-2016. Madankollu, wara valutazzjoni ġenerali bil-bilanċ strutturali rikalkulat bħala referenza, inkluża analiżi tal-infiq mingħajr ma jitqiesu l-miżuri diskrezzjonali, jidher li l-bilanċ strutturali huwa stabbilit għal devjazzjoni mill-OTM b’1,0 punt perċentwali tal-PDG fl-2013, jiġifieri ħafna iktar mit-tnaqqis tal-impatt inkrimentali tas-sistema tar-riforma tal-pensjonijiet, u b’0,2 punti perċentwali oħra fl-2014. Huwa previst li d-dejn tal-gvern se jibqa’ ferm taħt is-60 % matul il-perjodu kollu tal-Programm, jiġifieri jiżdied minn 40,7 % tal-PDG fl-2012 għal 44,5 % fl-2013, hekk kif il-Gvern jakkumula assi għall-ħlasijiet lura tad-dejn, u jibda jonqos mill-2014 hekk kif jibdew jitqiesu l-ħlasijiet lura, u laħaq 34,6 % sa tmiem il-perjodu tal-programm. Il-Liġi tad-Dixxiplina Fiskali ġiet approvata mill-Parlament Latvjan f’Jannar 2013 u daħlet fis-seħħ f’Marzu 2013. Jekk implimentata effettivament, il-Liġi l-ġdida se ssaħħaħ konsiderevolment il-qafas fiskali fil-Latvja, u se tipprovdi mekkaniżmu effettiv li jillimita ż-żieda fin-nefqa fi żminijiet ekonomiċi tajbin u sservi bħala bażi għal ibbaġitjar multiannwali bbażat fuq ir-regoli.
            
         
               (10)
            
            
               Il-Latvja naqqset it-taxxi fuq ix-xogħol u beħsiebha tieħu passi ulterjuri f’dan ir-rigward fl-2014 u l-2015. Minkejja dan, il-porzjon ta' taxxa għal dawk b'paga baxxa xorta għadu fost l-ogħla fl-Unjoni, li jindika l-ħtieġa għal kalibrazzjoni xierqa tal-politika tat-taxxa biex tistimula l-impjiegi għal ħaddiema li huma anqas imħarrġa. Barra minn hekk, li t-tassazzjoni fuq ix-xogħol issir taxxi fuq il-proprjetà rikorrenti u taxxi fuq l-użu ta’ riżorsi naturali u oħrajn għandu jtejjeb il-bilanċ strutturali. It-taxxi ambjentali jibqgħu relattivament sottożviluppati u huma profondament iddominati mit-tassazzjoni fuq il-fjuwil tal-magni, filwaqt li t-tassazzjoni fuq sorsi oħra ta’ enerġija, it-tniġġis u l-użu tar-riżorsi naturali hija inqas mill-medja tal-UE. Aktar twessigħ tal-bażi tat-taxxa biex tinkludi sorsi oħra ta’ tassazzjoni ambjentali jistgħu jikkontribwixxu għall-kisba tal-għanijiet ambjentali. Il-Gvern żied l-isforzi fil-ġlieda tiegħu kontra l-ekonomija informali u dawn l-isforzi għandhom jinżammu.
            
         
               (11)
            
            
               Filwaqt li l-aġġustament strutturali ta’ wara l-kriżi kien ta’ suċċess, l-esperjenza ta' ċiklu boom-bust qawwi titlob monitoraġġ għat-tkabbir futur ta’ kreditu u l-istabbiltà tal-bażi ta' finanzjament tal-bank marbuta ma’ introjtu minn depożiti barranin permezz ta' politiki mikro u makroprudenzjali.
            
         
               (12)
            
            
               Il-Latvja ħadet għadd ta’ passi biex tindirizza r-rata għolja ta' qgħad fit-tul u fost iż-żgħażagħ. Tkabbru l-finanzjament u l-kopertura ta’ politiki attivi tas-suq tax-xogħol fl-2013 meta mqabbla mal-2012, u qed jiġu implimentati miżuri ġodda, inklużi l-identifikazzjoni profilistika ta’ dawk li huma qiegħda u t-titjib tal-għajnuna fit-tiftix ta’ impjieg. Madankollu, il-qgħad fit-tul u l-qgħad fost iż-żgħażagħ għadhom għoljin, l-attivazzjoni tal-persuni qiegħda u dawk li jirċievu l-benefiċċji hija baxxa u l-aċċess għas-servizzi soċjali huwa batut. Hemm tħassib li l-edukazzjoni u t-taħriġ vokazzjonali qed jonqos milli jipprovdi kwalità suffiċjenti ta’ ħiliet għall-forza tax-xogħol u hemm disponibbiltà limitata ta’ taħriġ ta' kwalità bbażat fuq ix-xogħol. Hemm bżonn li tiġi stabbilita gwida komprensiva għall-karriera u titkompla tal-implimentazzjoni tar-riformi fl-edukazzjoni u t-taħriġ vokazzjonali, inkluż it-titjib tal-kwalità u l-aċċessibilità ta’ tagħlim ibbażat fuq ix-xogħol u l-komponenti ta' apprentistat tiegħu.
            
         
               (13)
            
            
               Proporzjon għoli (40 %) tal-popolazzjoni Latvjana hija fir-riskju tal-faqar jew l-esklużjoni soċjali u dan huwa saħansitra ogħla għat-tfal, attwalment 43,6 %. B’mod ġenerali, ir-rata tar-riskju ta’ faqar żdiedet kemxejn fl-2012, u dan jissuġġerixxi li t-tkabbir ma jirriżultax awtomatikament f’anqas faqar, u li hemm bżonn ta' politiki mmirati. Il-Latvja ħadet xi passi biex tindirizza l-faqar ta’ nies qiegħda u t-tfal. Madankollu, kien hemm inqas azzjoni diretta biex jiġu indirizzati l-problemi tas-sistema tal-assistenza soċjali b’mod partikolari fir-rigward tat-trasparenza, l-adegwatezza tal-benefiċċju u l-kopertura, kif ukoll nuqqas ta’ miżuri ta’ attivazzjoni għal dawk li jirċievu l-benefiċċji. In-nuqqas ta’ spazju fiskali wassal biex il-Latvja tnaqqas il-livell tad-dħul minimu garantit (DMG) u tabolixxi l-finanzjament mill-baġit tal-istat tal-benefiċċju tad-DMG. Dawn id-deċiżjonijiet x’aktarx li se jaggravaw il-faqar estrem u se jżidu l-inugwaljanza eżistenti fl-aċċess għall-assistenza soċjali madwar il-gvernijiet lokali, filwaqt li jnaqqsu l-inċentivi tal-gvernijiet ċentrali biex jinvestu fl-iżvilupp tal-politika u l-kontroll tal-assistenza soċjali. Huwa importanti li jiġu mmonitorjati l-effetti ta’ dawn id-deċiżjonijiet sabiex jiġi evitat kwalunkwe deterjorament fis-sitwazzjoni.
            
         
               (14)
            
            
               Il-Latvja pproponiet riforma ambizzjuża li jista’ jkollha impatt pożittiv sinifikanti fuq il-kwalità tas-sistema tal-edukazzjoni għolja tagħha. Il-pjanijiet ta’ riforma jkopru tiġdid radikali tal-proċess ta’ akkreditazzjoni, is-separazzjoni tal-funzjonijiet akkademiċi u ta' ġestjoni tal-universitajiet, l-iżvilupp ta’ mudell ġdid tal-iffinanzjar, u l-konsolidazzjoni tal-istituzzjonijiet tal-edukazzjoni ogħla. Madankollu, il-pjanijiet għadhom fi stadju bikri u jeħtieġ li jiġu implimentati sewwa biex tiżgura li impatti pożittivi previsti jimmaterjalizzaw. Barra minn hekk, fl-2013, ser issir evalwazzjoni tal-effettività tal-istituzzjonijiet xjentifiċi u l-istrateġiji tal-iżvilupp tagħhom. Din il-valutazzjoni importanti għandha tgħin biex issostni r-riformi u l-finanzjamenti futuri tal-istituzzjonijiet xjentifiċi, b’appoġġ għaż-żieda fl-attività ta’ innovazzjoni fil-Latvja.
            
         
               (15)
            
            
               Il-Latvja ressqet miżuri ta’ politika li jindirizzaw l-iffrankar tal-enerġija għas-setturi ewlenin tal-ekonomija. Huwa mistenni li fis-snin li ġejjin aktar minn 70 % tal-iffrankar tal-enerġija għandu jiġi ġġenerat fis-settur tal-bini. Madankollu, l-implimentazzjoni ta’ proġetti ta’ insulazzjoni tad-djar qed issir bil-mod u l-għadd ta’ proġetti li tlestew jibqa’ żgħir meta mqabbel mal-istokk ta’ bini, b’telf kbir fl-enerġija. Il-potenzjal għal kisbiet fl-effiċjenza f’dan il-qasam huwa sinifikanti hekk kif l-intensità tal-enerġija tad-djar tal-Latvja kienet l-ogħla fl-Unjoni fl-2010. Fl-2012, il-Latvja għamlet progress fil-ftuħ tas-suq tal-elettriku tagħha għall-kompetizzjoni u l-parteċipazzjoni fi swieq reġjonali. L-ikkuntrattar dirett mal-fornituri tal-elettriku huwa infurzat kompletament fis-settur tan-negozju u introdott fuq bażi volontarja tad-djar. Il-Latvja dalwaqt se tingħaqad mas-suq ta' Nord Pool Spot f’Ġunju 2013. Madankollu, ma sar l-ebda progress biex is-suq tal-gass naturali jinfetaħ u d-dipendenza fuq sors wieħed tiddomina. L-awtoritajiet qed iħabbtu wiċċhom ukoll ma’ negozjati diffiċli fuq is-sjieda u l-ġestjoni tal-faċilità ta' ħażna tal-gass, li hija ta’ importanza kbira għat-tħaddim xieraq tas-suq tal-gass reġjonali.
            
         
               (16)
            
            
               Is-sistema ġudizzjarja Latvjana hija kkaratterizzata minn ineffiċjenzi fis-sistema tal-ġustizzja ċivili. Is-sistema tiġbor flimkien diversi fatturi mhux favorevoli bħal proċeduri twal biex jissolvew każijiet ċivili u kummerċjali fl-ewwel istanza u rati baxxi ta' każijiet maqtugħa li jwasslu għal xogħol b’lura fil-każijiet tal-qorti. Il-ħinijiet ta' dispożizzjoni huma partikolarment twal għall-proċeduri ta’ insolvenza. Barra minn hekk, ħafna każijiet ma jiġux riżolti fl-ewwel istanza, li joħloq dewmien fil-livelli kollha, sa dak tal-Qorti Suprema. Dan l-aħħar ittieħdu passi pożittivi biex titjieb l-effiċjenza u l-kwalità tas-sistema, iżda għadu kmieni wisq biex l-impatt tagħhom jiġi stmat. Huwa partikolarment importanti li tiġi ddedikata biżżejjed attenzjoni għall-politiki ta' ġestjoni tar-riżorsi umani fi ħdan il-ġudikatura. Aktar involviment mill-Kunsill Ġudizzjarju, ħsibijiet ġodda dwar ir-rwol ta’ pożizzjonijiet ta’ tmexxija fi ħdan il-ġudikatura u aktar taħriġ għall-imħallfin jistgħu jikkontribwixxu għal kwalità ogħla fil-ġudikatura. L-emendi għal-Liġi dwar l-Insolvenza ġew proposti sa tmiem l-2012. Madankollu, għad irid jiġi ċċarat jekk l-emendi proposti humiex biżżejjed biex jindirizzaw in-nuqqasijiet tal-liġi b’mod komprensiv. Pereżempju, ġew identifikati problemi marbuta mal-implimentazzjoni prattika tal-liġi, b’mod partikolari f’dak li għandu x’jaqsam mar-rwol ta' dawk li jaħdmu fil-qasam tal-insolvenza, ir-responsabbiltajiet tagħhom fir-rigward tal-imħallfin u l-likwidazzjoni effettiva ta’ assi, kif ukoll kwistjonijiet ma’ insolvenzi personali, li wkoll iridu jiġu indirizzati.
            
         
               (17)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Latvja. Hija vvalutat il-Programm Nazzjonali ta’ Riforma u l-Programm ta’ Konverġenza. Ma qisitx biss ir-rilevanza tagħhom għal politika fiskali u soċjoekonomika sostenibbli fil-Latvja iżda qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (7) hawn taħt.
            
         
               (18)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza tal-Latvja, u l-opinjoni tiegħu (5) hija riflessa b’mod partikolari fir-rakkomandazzjoni (1) ta’ hawn taħt,
            
         B’DAN JIRRAKKOMANDA li l-Latvja tieħu azzjoni fil-perijodu 2013-2014 biex:
   
               1.
            
            
               Issaħħaħ l-istrateġija baġitarja biex tiżgura li d-devjazzjoni mill-OTM tirrifletti biss l-impatt inkrimentali tar-riforma sistematika tal-pensjonijiet. Fi ħdan din l-istrateġija, tnaqqas it-tassazzjoni għal dawk li b'paga baxxa billi t-tassazzjoni tinxteħet fuq oqsma bħalma huma d-dazji tas-sisa, taxxi fuq il-proprjetà rikorrenti u/jew taxxi ambjentali. Jinżammu l-isforzi biex titjieb il-konformità mat-taxxa u l-ġlieda kontra l-ekonomija klandestina. Tkompli ssaħħaħ il-qafas fiskali permezz tal-implimentazzjoni effettiva tal-Liġi tad-Dixxiplina Fiskali u baġitjar multiannwali.
            
         
               2.
            
            
               Tkompli tuża l-politiki mikro- u makro-prudenzjali biex tipprevjeni vulnerabbiltajiet eventwali li jistgħu jinħolqu fil-futur minn tkabbir ta' kreditu u attivitajiet bankarji nonresidenti.
            
         
               3.
            
            
               Tindirizza l-qgħad fit-tul u l-qgħad fost iż-żgħażagħ billi żżid il-kopertura u l-effettività tal-politiki attivi tas-suq tax-xogħol u servizzi soċjali mmirat. Ittejjeb l-impjegabbiltà taż-żgħażagħ, pereżempju permezz ta’ Garanziji għaż-Żgħażagħ, it-twaqqif ta’ gwida għall-karriera, timplimenta riformi fil-qasam tal-edukazzjoni u t-taħriġ vokazzjonali, u ttejjeb il-kwalità u l-aċċessibilità tal-apprentistati.
            
         
               4.
            
            
               Tindirizza r-rati għoljin ta’ faqar bir-riforma tal-assistenza soċjali għal kopertura aħjar, billi ttejjeb l-adegwatezza tal-benefiċċji u l-miżuri ta’ attivazzjoni għal dawk li jirċievu l-benefiċċji. Issaħħaħ il-mekkaniżmi ta’ twassil biex tnaqqas il-faqar fost it-tfal b’mod effettiv.
            
         
               5.
            
            
               Timplimenta r-riformi ppjanati tal-edukazzjoni għolja li jikkonċernaw, b’mod partikolari, l-istabbiliment ta’ mudell tal-iffinanzjar li jippremja l-kwalità, ir-riforma ta’ sistema ta’ akkreditazzjoni, il-konsolidazzjoni tal-istituzzjonijiet u l-promozzjoni tal-internazzjonalizzazzjoni. Tieħu passi ulterjuri biex timmodernizza l-istituzzjonijiet tar-riċerka bbażati fuq il-valutazzjoni indipendenti li qed tiġi attwata.
            
         
               6.
            
            
               Ittejjeb l-effiċjenza enerġetika, speċjalment ta’ bini residenzjali u n-netwerks ta’ tisħin distrettwali, tipprovdi inċentivi biex jitnaqqsu l-ispejjeż tal-enerġija u biex il-konsum jiġi orjentat lejn prodotti li huma effiċjenti fl-enerġija. Ittejjeb il-konnettività man-netwerks tal-enerġija tal-UE u tieħu passi lejn il-liberalizzazzjoni tas-suq tal-gass naturali, inkluż il-provvediment ta’ regoli ċari tal-aċċess għall-partijiet terzi għall-faċilitajiet ta’ ħażna.
            
         
               7.
            
            
               Tlesti r-riformi pendenti biex ittejjeb l-effiċjenza u l-kwalità tal-ġudikatura u tnaqqas ix-xogħol b'lura u t-tul tal-proċedimenti, inkluż fir-rigward ta’ insolvenza. Tpoġġi fis-seħħ politika komprensiva tar-riżorsi umani u tieħu passi biex timplimenta l-liġijiet dwar il-medjazzjoni u tissimplifika s-sistema tal-qorti tal-arbitraġġ.
            
         
      Magħmul fi Brussell, id-9 ta’ Lulju 2013.
      
         
            Għall-Kunsill
         
         
            Il-President
         
         R. ŠADŽIUS
         
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2013 permezz tad-Deċiżjoni tal-Kunsill 2013/208/UE tat-22 ta' April 2013 dwar il-linji gwida għall-politika tal-Istati Membri dwar l-impjiegi (ĠU L 118, 30.4.2013, p. 21).
   
      (3)  ĠU C 219, 24.7.2012, p. 50.
   
      (4)  ĠU L 306, 23.11.2011, p. 25.
   
      (5)  Taħt l-Artikolu 9(2) tar-Regolament (KE) Nru 1466/97.